J. Simon Aranka

Lábnyomodban
Csak áthaladtál - így írták - lágyan

a mohón érted nyúló kezek erdején.
Még nem érhettek el, 
nem ragadhattak hozzád

gyűlölettől görbült „lám csak”- ujjaik,
még azt hitték: messziről jöttél.

Bűvöletbe esve lábad előtt hevertek mind…
Micsoda erő, hatalom – hörögtek gerjedezve.
Azt hitték zászlaikra tűzhetnek, 
megvesztegethetnek,
mártott falatokat tányérodból zabálhatnak…
míg fel nem ismertek. 
Akkor agyukba tolult a rossz vér,
bosszút fogant a megvilágosodás,
hogy a szenny nem fér meg a tisztasággal,
ártó és áldó kéz nem nyúlhat egy tálba,
igazság és hazugság nem hajlik össze sosem,
és a szív undoksága hamar napvilágra jut…
hát ölni akar a gyáva, ha már nem ölelhet,
de felemelt keze bénán visszahull – 
gyalázatos önmagára.
Áthaladsz köztünk ma is újra és újra,
szótlanul, szomorún, megbocsátón,
véred a szomjas föld felissza…
Boldogok a lábnyomodban járók.
